
A "jó pedagógussá válás kezdetén" - Utak a kezdő pedagógusok énhatékonyságának megismerésére, fejlesztésére

Modern korunk pedagógusa a multifunkcionális „második anya”, aki kreativitásával, innovativitásával, és rugalmassagával minden percben a gyermekkel, és a gyermekért van. Az óvodapedagógusokkal szemben a társadalom, illetve saját maguk által támasztott elvárások gyakran irreálisan magasak, ami számos egyéb tényező mellett ahhoz vezethet, hogy a kezdő pedagógusok szakmai énképe gyakran igen negatív, ezáltal énhatékonyságuk is csorbul.
Kutatásom elméleti hátterének feltérképezése során arra vállalkozom, hogy megismerjem, milyen a pedagógushallgatók, illetve a pályára lépő óvodapedagógusok vélekedése önmaguk eredményességéről, a jó pedagógusról, illetve hogy megtaláljam, melyek azok a tényezők, amelyek torzíthatják szakmai énképüket. Ennek vizsgálatára kombinált kutatási stratégiát alkalmaztam, melynek első lépésében a kvantitatív metodológia segítségével egy 253 óvónő által kitöltött kérdőív válaszadatait dolgoztam fel SPSS statisztikai szoftverrel átlagszámítás, varianciaanalízis és Tukey-B próba, illetve páros T- próba segítségével. Kvantitatív kutatási módszereim alátámasztották előzetes feltevéseimet, miszerint a fiatal pedagógusokkal szemben nemcsak a társadalom, de saját maguk is igen nagy elvárásokat támasztanak. Gyakran emlegetett kifejezés, hogy valaki „meg akarja váltani a világot”. Kutatásom ezen szakasza - úgy vélem, teljes mértékben – azt támasztja alá, hogy a pályája kezdetén álló pedagógus az a személy, aki valóban hisz ennek megvalósíthatóságában.
Kvalitatív kutatási szakaszomban is ennek a jelenségnek szerettem volna egy mélyebb tartalmát megragadni, ahol 103 hallgató narratív életinterjúját elemeztem nyílt, és axiális szinten, manuális kódolás segítségével. A tartalomelemzés során megismertem, hogy a hallgatók gyermekkori pedagógus példaképük mely tulajdonságaival igyekeztek azonosulni, illetve megfigyelhettem azt is, hogy milyen nagy mértékben befolyásolja a pedagógusjelöltek pályaszocializációját a gyermekkori pedagógus-példakép.
Kutatásom második, gyakorlati- módszertani kutatási szakaszában néhány olyan szakmai önreflexiós módszert mutatok be, amely segítségével a pedagógus megismerheti, és fejlesztheti szakmai énképét, ezzel is növelve énhatékonyságát. Kutatásom távlati célja egy módszergyűjtemény összeállításával a pályakezdő és gyakorló óvodapedagógusok szakmai fejlődésének segítése egyéni és mikrocsoportos munkaformában a szakmai önreflexió segítségével. 



